อย. เตือน อย่าหลงเชื่อโฆษณาอุปกรณ์เสริมป้องกันไวรัสโคโรนา 19 แทนการใส่หน้ากากอนามัย
อย. เตือน อย่าหลงเชื่อโฆษณาอุปกรณ์เสริมป้องกันไวรัสโคโรนา 19 แทนการใส่หน้ากากอนามัย      ภญ.สุภัทรา บุญเสริม รองเลขาธิการคณะกรรมการอาหารและยา กล่าวว่าสำนักงานคณะกรรมการอาหารและยา (อย.) พบการขายแผ่นป้าย หรืออุปกรณ์ห้อยคอในรูปแบบต่างๆ ในสื่อออนไลน์ เช่น ปากกา พัดลม อุปกรณ์ห้อยคอ อวดอ้างสรรพคุณว่าสามารถปล่อยสารบางอย่างออกมาช่วยกรองอากาศ ป้องกันและยับยั้งเชื้อไวรัสและแบคทีเรียในอากาศใช้แทนหน้ากากอนามัยได้นั้น อย. ขอแจ้งว่า ผลิตภัณฑ์ที่สามารถฆ่าเชื้อในอากาศจัดเป็นวัตถุอันตรายที่ใช้ในบ้านเรือนหรือทางสาธารณสุข ตามพระราชบัญญัติวัตถุอันตราย พ.ศ. 2535 และฉบับแก้ไขเพิ่มเติม ซึ่งต้องขอขึ้นทะเบียนและขออนุญาตนำเข้ากับ อย. ต้องผ่านการประเมินประสิทธิภาพและความปลอดภัยก่อน จึงจะสามารถขายได้ ปัจจุบันยังไม่มีผลิตภัณฑ์ในลักษณะนี้ขึ้นทะเบียนกับ อย. จึงเตือนประชาชนอย่าหลงเชื่อ เพราะจะทำให้ขาดความระมัดระวัง ละเลยการปฏิบัติตนที่ถูกต้องในการป้องกันโรค ขอย้ำว่าผลิตภัณฑ์ดังกล่าวไม่สามารถป้องกันไวรัสได้ หากไม่ป่วยแต่ต้องการป้องกันตนเองวิธีที่ดีและมีประสิทธิภาพที่สุด คือยึดหลักกินร้อน ช้อนกลาง ล้างมือบ่อยๆ และสวมหน้ากากอนามัยเมื่อไปสถานที่มีคนจำนวนมาก สำหรับผู้ลักลอบนำเข้าผลิตภัณฑ์ดังกล่าวขอเตือนให้หยุดขาย หากยังพบฝ่าฝืนนำเข้าโดยไม่ขึ้นทะเบียนจะมีโทษจำคุกไม่เกิน 3 ปี ปรับไม่เกิน 300,000 บาท หรือทั้งจำทั้งปรับ และหากไม่ขออนุญาตนำเข้า จะมีโทษจำคุกไม่เกิน 2 ปี ปรับไม่เกิน 200,000 บาทหรือทั้งจำทั้งปรับ ผู้พบเห็นการขายสินค้าดังกล่าวสามารถแจ้งเบาะแสได้ที่สายด่วน อย. 1556